Med øjeblikkelig virkning er formand for Fagbevægelsens Hovedorganisation (FH), Lizette Risgaard, nu gået på selvvalgt orlov. Det sker, efter at formanden for Fagbevægelsens Fællesorganisation (FH) er kommet under anklage for at udvise krænkende adfærd overfor flere yngre mænd i fagforbundet. - Jeg kan konstatere, at flere af jer (forbundsformænd, red.) enten har haft eller har møder med jeres organisationer, og at flere af jer allerede har meddelt, at I ikke venter på resultatet af undersøgelsen, som vi ellers aftalte på FU-mødet i morges, skriver hun i en mail til tv2.dk . - Dermed kommer jeg jo til at stå i vejen for vores meget vigtige arbejde, både 1. maj og indtil undersøgelsen er færdig. Derfor træffer jeg nu beslutning om at gå på selvvalgt orlov, indtil resultatet af advokatundersøgelsen foreligger, lyder det videre i mailen. Kunne ikke fortsætte Og det er efter bogen, mener formanden for 3F Ungdom, nordjyske Morten Ryom, der også tidligere i dag advokerede for, at Lizette Risgaard skulle trække i håndbremsen: - Det synes jeg er et rigtig fornuftigt valg, både for hende selv og for vores fælles bevægelse, siger han og fortsætter: - Man kan så på sigt diskutere, om hun skal være formand eller ej. Men når der ligger sådan nogle vidensbyrd, som der gør, kan man ikke fortsætte på arbejdspladsen, som om intet var hændt. På den måde kan der komme ro på, mener han: - Så kan vi fælles diskutere, hvad vi gør nu, og hvordan vi kommer videre, siger Morten Ryom, der også har været nordjysk S-folketingskandidat. Kampdag bliver "mut" Eftersom orloven træder i kraft med øjeblikkelig virkning, kommer Lizette Risgaard ikke til at holde tale på arbejdernes internationale kampdag 1. maj, oplyser FH til B.T. Og til spørgsmålet om, hvorvidt kampdagen kommer til at stå i skyggen af sagen omkring formanden, svarer Morten Ryom: - Det bliver en lidt mut 1. maj. Men det var det jo blevet alligevel. Der er en bedre stemning nu, på baggrund af det her, end hvis hun havde fortsat på posten. Selv kommer Morten Ryom ikke til at fokusere på sagen i sin tale på kampdagen. - For mit vedkommende foregår dagen som planlagt. Min tale er næsten færdig, og jeg vil hellere bruge min taletid på at diskutere vores politiske arbejde og visioner, slutter han. FH’s 1. næstformand, Morten Skov Christiansen, bliver fungerende formand for FH.

Referat:
Formand for Fagbevægelsens Hovedorganisation (FH), Lizette Risgaard, går på selvvalgt orlov. Det skriver tv2.dk.